## Pravilnik o gospodarenju otpadnim baterijama i akumulatorima

### NN 133/2006 (11.12.2006.), Pravilnik o gospodarenju otpadnim baterijama i akumulatorima

# MINISTARSTVO ZAŠTITE OKOLIŠA, PROSTORNOG UREĐENJA I GRADITELJSTVA

**3027**

Na temelju članka 104. stavka 1. točke 3. alineje 4., Zakona o otpadu (»Narodne
novine« broj 178/04 i 111/06), ministrica zaštite okoliša, prostornog uređenja i
graditeljstva, donosi

## PRAVILNIK

### O GOSPODARENJU OTPADNIM BATERIJAMA I AKUMULATORIMA

I. OPĆE ODREDBE

Članak 1.

(1) Ovim Pravilnikom propisuju se način obilježavanja baterija i akumulatora,
način skupljanja otpadnih baterija i akumulatora, obveze i odgovornost
proizvođača baterija i akumulatora, proizvođača uređaja čiji su sastavni dio
baterije i akumulatori, vrste i iznosi naknada koje plaćaju obveznici plaćanja
naknada, način i rokove obračunavanja i plaćanja naknada, iznos naknada koje se
plaćaju ovlaštenim osobama za skupljanje, obradu i reckliranje otpadnih baterija
i akumulatora, te druga pitanja u svezi gospodarenja otpadnim baterijama i
akumulatorima u svrhu postizanja ciljeva propisanih ovim Pravilnikom.
(2) Odredbe ovoga Pravilnika ne odnose se na baterije i akumulatore koje se
koriste u:
– opremi povezanoj za zaštitu bitnih sigurnosnih interesa Republike Hrvatske,
oružjem, municijom i ratnim materijalom, uz isključenje proizvoda koji nisu
namijenjeni specifično za vojne svrhe;
– opremi namijenjenoj za upućivanje u svemir.

Članak 2.

(1) Cilj je ovog Pravilnika uspostavljanje sustava skupljanja, obrade i visoke
razine recikliranja te kontrolirane oporabe i/ili zbrinjavanja ostataka nakon
obrade i recikliranja otpadnih baterija i akumulatora bez obzira na njihov
oblik, volumen, masu i materijale od kojih su izrađeni.
(2) Rokovi za postizanje ciljeva iz stavka 1. ovoga članka su:
(a) najmanje 25 % stope skupljanja do 26. rujna 2012. godine i
(b) najmanje 45 % stope skupljanja do 26. rujna 2016. godine.

Članak 3.

Pojmovi uporabljeni u ovom Pravilniku imaju sljedeće značenje:
1. *Baterija ili akumulator* označava svaki izvor električne energije proizvedene
izravnim pretvaranjem kemijske energije koji se sastoji od jedne ili više
primarnih baterijskih ćelija/članaka (koje se ne mogu puniti) ili jedne ili više
sekundarnih baterijskih ćelija/članaka (koje se mogu puniti) a razlikujemo
sljedeće vrste:
A. *starter* – baterija ili akumulator za pokretanje motora s unutrašnjim
izgaranjem, osvjetljavanje ili paljenje;
B. *gumbasta baterija (ćelija)* označava malu okruglu prijenosnu bateriju i
akumulator čiji je promjer veći od visine i koja je namijenjena za specijalne
svrhe kao što su slušna pomagala, satovi, mala prijenosna oprema, sigurnosno
napajanje i slično;
C. *baterijski sklop* označava svaki niz baterija ili akumulatora koji su
međusobno povezani i/ili zapečaćeni u vanjski omot na način da čine cjelovitu
jedinicu koju krajnji korisnik ne treba razdvajati ili otvarati;
D. *prijenosna baterija ili akumulator* označava svaku bateriju, gumbastu ćeliju,
baterijski sklop ili akumulator koji:
• je zatvoren/zapečaćen/zabrtvljen,
• koji se može prenositi u ruci i
• koji nije industrijska baterija ili akumulator ni starter;
E. *industrijska baterija ili akumulator* označava svaku bateriju ili akumulator
koji je namijenjen isključivo industrijskom ili profesionalnom korištenju ili se
koristi u bilo kojoj vrsti električnog vozila;
F. *otpadna baterija ili akumulator* je baterija ili akumulator koji se ne može
ponovno koristiti te je namijenjena za obradu i/ili recikliranje;
2. *uređaj* podrazumijeva svaku električnu ili elektroničku napravu (aparat) koja
se potpuno ili djelomično napaja energijom dobivenom iz baterije ili akumulatora
ili ima sposobnost takvog napajanja.
3. *proizvođač i uvoznik* (u daljnjem tekstu: Proizvođač) je pravna ili fizička
osoba koja proizvodi ili uvozi pojedinačne baterije i akumulatore i stavlja ih
na tržište u Republici Hrvatskoj neovisno od primijenjene tehnike prodaje.
4. *posjednik otpadnih baterija i akumulatora* (u daljnjem tekstu posjednik) je
pravna ili fizička osoba čijom registriranom djelatnošću stalno ili povremeno
nastaju otpadne baterije ili akumulatori (npr. prodavatelji, servisi, obrađivači
otpadnih vozila, obrađivači električnog i elektroničkog otpada i tome slično).
Posjednikom se ne smatraju građani i kućanstva.
5. *prodavatelj* je pravna ili fizička osoba koja na profesionalnoj osnovi prodaje
ili daje krajnjem korisniku baterije i akumulatore te uređaje čiji su sastavni
dio baterije i akumulatori.
6. *stavljanje na tržište* je snabdijevanje ili stavljanje na raspolaganje, u
zamjenu za plaćanje ili besplatno, bilo kojoj pravnoj ili fizičkoj osobi na
području Republike Hrvatske, uključujući uvoz u njezin carinsko područje.
7. *gospodarski subjekt* je svaki proizvođač i prodavatelj baterija i akumulatora
te ovlašteni skupljač i oporabitelj otpadnih baterija i akumulatora,
8. *bežični električni alat* je svaki ručni uređaj koji se napaja iz baterije ili
akumulatora i koji je namijenjen za aktivnosti održavanja, gradnje, vrtlarstva i
tome slično.
9. *stopa skupljanja* je postotak dobiven dijeljenjem mase otpadnih prijenosnih
baterija i akumulatora sakupljenih u jednoj kalendarskoj godini s prosječnom
masom prijenosnih baterija i akumulatora koje proizvođači prodaju izravno
krajnjim korisnicima ili isporučuju trećim stranama radi prodaje krajnjim
korisnicima tijekom te kalendarske godine i prethodne dvije kalendarske godine.

10. *proizvođač i uvoznik uređaja* (u daljnjem tekstu proizvođač uređaja) je
pravna ili fizička osoba koja proizvodi ili uvozi uređaje čiji su sastavni dio
baterije i akumulatori.
11. *naknada gospodarenja* otpadnim baterijama i akumulatorima je naknada koju
plaćaju uvoznici pojedinačnih baterija i akumulatora u Republiku Hrvatsku i/ili
proizvođači baterija i akumulatora proizvedenih u Republici Hrvatskoj prilikom
stavljanja na tržište baterija i akumulatora kao posebnog proizvoda, za
pokrivanje troškova skupljanja, obrade i recikliranja otpadnih baterija i
akumulatora te troškove informiranja javnosti o skupljanju, obradi i
recikliranju svih otpadnih prijenosnih baterija i akumulatora.
12. *naknada ovlaštenom skupljaču i oporabitelju* je novčani iznos koji Fond za
zaštitu okoliša i energetsku učinkovitost (u daljnjem tekstu: Fond) plaća za
skupljanje, obradu i recikliranje otpadnih baterija i akumulatora ovlaštenom
skupljaču i oporabitelju.
13. *obveznik plaćanja naknade* za gospodarenje otpadnim baterijama i
akumulatorima je proizvođač i/ili uvoznik baterija i akumulatora.
14. *skupljanje otpadnih baterija i akumulatora* je skupljanje, privremeno
skladištenje, razvrstavanje i prijevoz do mjesta obrade i recikliranja.
15. *ovlašteni skupljač otpadnih baterija i akumulatora* (u daljnjem tekstu
skupljač) je pravna ili fizička osoba koja ima dozvolu za obavljanje djelatnosti
skupljanja, prijevoza i privremenog skladištenja otpadnih baterija i
akumulatora, ovlaštenik je koncesije i ima ugovor s Fondom.
16. *ovlašteni oporabitelj otpadnih baterija i akumulatora* (u daljnjem tekstu oporabitelj) je pravna ili fizička osoba koja ima dozvolu za obavljanje
djelatnosti obrade i recikliranja otpadnih baterija i akumulatora, ovlaštenik je
koncesije i ima ugovor s Fondom.
17. *prateći list* je obrazac propisan posebnim provedbenim propisom koji mora
pratiti svaku pošiljku otpada koju skupljač preuzima od proizvođača ili
posjednika otpada.

Članak 4.

(1) Agencija za zaštitu okoliša (u daljnjem tekstu Agencija) izrađuje godišnje
Izvješće o provedbi odredbi ovoga Pravilnika (u daljnjem tekstu Izvješće).
(2) Izvješće sadrži osobito:
– količine svih vrsta baterija i akumulatora stavljenih na tržište u prethodnoj
godini izražene u tonama;
– količine svih vrsta baterija i akumulatora prodanih u prethodnoj godini
izražene u tonama;
– količine svih vrsta otpadnih baterija i akumulatora skupljenih u prethodnoj
godini izražene u tonama;
– količine svih vrsta otpadnih baterija i akumulatora obrađenih i/ili
recikliranih u prethodnoj godini na teritoriju Republike Hrvatske izražene u
tonama;
– količine svih vrsta otpadnih baterija i akumulatora izvezenih u prethodnoj
godini iz Republike Hrvatske izražene u tonama;
– popis svih pravnih osoba koje su u prethodnoj godini obavljale djelatnost
sakupljanja te obrade i/ili recikliranja otpadnih baterija i akumulatora; i
– popis svih pravnih osoba koje su u prethodnoj godini izvozile otpadne baterije
i akumulatore.
(3) Osim podataka iz prethodnog stavka Izvješće sadrži i sljedeće:
– razvoj/razvojna dostignuća, uključujući dobrovoljne korake koje poduzimaju
proizvođači, kojima se smanjuju količine teških metala i drugih opasnih tvari
sadržanih u baterijama i akumulatorima;
– nove tehnike recikliranja i obrade;
– sudjelovanje gospodarskih subjekata u programima upravljanja okolišem;
– istraživanje na ovim područjima; i
– mjere koje se poduzimaju u cilju promicanja sprečavanja nastanka otpada.
(4) Izvješće Agencija podnosi Ministarstvu najkasnije do 31. ožujka tekuće
kalendarske godine za prethodnu kalendarsku godinu u elektronskom i pisanom
obliku.

II. OBVEZE PROIZVOĐAČA BATERIJA I AKUMULATORA

Članak 5.

(1) Proizvođač dužan je prije stavljanja na tržište baterije i akumulatore
označiti sukladno članku 19. ovoga Pravilnika.
(2) Proizvođač baterija i akumulatora dužan je samostalno ili pomoću ovlaštenog
skupljača ili oporabitelja osigurati preuzimanje otpadnih baterija i akumulatora
od krajnjih korisnika i posjednika, neovisno o kemijskom sastavu i podrijetlu.

Članak 6.

(1) Proizvođač ili osoba koja djeluje u njegovo ime dužan je informirati javnost
i financirati sve nastale troškove informiranja.
(2) Pod informiranjem podrazumijeva se upoznavanje krajnjeg korisnika:
• s mogućim učincima koje tvari korištene u baterijama i akumulatorima imaju na
okoliš i ljudsko zdravlje;
• o obvezi odvojenog sakupljanja otpadnih baterija i akumulatora u cilju
olakšavanja obrade i recikliranja;
• o programima sakupljanja i recikliranja;
• o njihovom doprinosu recikliranju otpadnih baterija i akumulatora;
• sa značenjem simbola prekrižene kante za otpad na kotačima prikazanim u
Dodatku II te kemijskih simbola Hg, Cd i Pb.

III. OBVEZE PROIZVOĐAČA UREĐAJA

Članak 7.

(1) Proizvođač uređaja dužan je osigurati lako i sigurno vađenje i zamjenu
istrošene baterije i akumulatora iz uređaja.
(2) Proizvođač uređaja dužan je dati uputu krajnjem korisniku o načinu lakog i
sigurnog vađenja i zamjene baterije i akumulatora iz uređaja.
(3) Proizvođač uređaja dužan je informirati krajnjeg korisnika o vrsti ugrađenih
baterija i akumulatora sukladno članku 19. ovoga Pravilnika.
(4) Odredbe iz stavka 1., 2. i 3. ovog članka ne primjenjuju se na uređaje iz
Dodatka I. ovoga Pravilnika.

IV. OBVEZE PRODAVATELJA I POSJEDNIKA

Članak 8.

(1) Prodavatelj i posjednik dužan je postaviti spremnike za odvojeno skupljanje
otpadnih baterija i akumulatora u svom poslovnom prostoru ili neposrednoj
blizini.
(2) Prodavatelj i posjednik dužan je preuzimati otpadne baterije i akumulatore
kakve ima u svom prodajnom programu, bez naknade i obveze kupnje za krajnjeg
korisnika i bez obzira na proizvođača, uključujući otpadne baterije i
akumulatore koje mogu biti sastavni dijelovi uređaja koje prodaje ili servisira.
(3) Prodavatelj i posjednik mora na vidnom mjestu dati obavijest i pružiti
informaciju krajnjem korisniku o mjestu i načinu skupljanja otpadnih baterija i
akumulatora u svom poslovnom prostoru.
(4) Prodavatelj i posjednik iz ovog članka ne podliježe obvezi pribavljanja
dozvole za gospodarenje otpadom temeljem Zakona o otpadu.
Članak 9.
Prodavatelj, posjednik te proizvođač otpadnih baterija i akumulatora, dužan je
otpadne baterije i akumulatore predati skupljaču ili osobi ovlaštenoj za obradu
i/ili recikliranje otpadnih baterija i akumulatora.

V. GOSPODARENJE OTPADNIM BATERIJAMA I AKUMULATORIMA

Članak 10.

(1) Skupljač otpadnih baterija i akumulatora dužan je od posjednika preuzeti
otpadne baterije i akumulatore bez naknade te ih predati na obradu i/ili
recikliranje.
(2) Skupljač, dužan je radi pražnjenja punog spremnika, preuzeti od prodavatelja
i posjednika otpadne baterije i akumulatore skupljene u njegovu poslovnom
prostoru u roku od 24 sata po pozivu.
(3) Skupljač otpadnih baterija i akumulatora dužan je otpadne baterije i
akumulatore predati osobi ovlaštenoj za obradu i/ili recikliranje ili iste
izvesti iz Republike Hrvatske o vlastitom trošku.

Članak 11.

(1) Građani i posjednici otpadnih baterija i akumulatora, moraju otpadne
baterije i akumulatore skupljati odvojeno od komunalnog i ostalih vrsta otpada.
(2) Otpadne baterije i akumulatori moraju se odvojeno skupljati prema vrstama u
posebno označene spremnike,
– otpadni starteri
– otpadne prijenosne baterije i akumulatori
(3) Posjednik otpadnih baterija i akumulatora mora voditi očevidnik o nastajanju
i tijeku otpadnih baterija i akumulatora (ONTOBA) iz Dodatka III. ovoga
pravilnika.
(4) Posjednik otpadnih baterija i akumulatora dužan je predati otpadne baterije
i akumulatore te popunjeni prateći list skupljaču i osigurati mu uvjete za
nesmetano preuzimanje otpadnih baterija i akumulatora.
(5) Osobe ovlaštene za gospodarenje otpadnim vozilima, otpadnim električnim i
elektroničkim uređajima i opremom te drugom opremom i uređajima čiji su sastavni
dio baterije i akumulatori, dužne su baterije i akumulatore odvojiti na vlastiti
trošak te kao posjednici osigurati njihovu predaju ovlaštenim osobama za
skupljanje, obradu i/ili recikliranje.

Članak 12.

(1) Oporabitelj dužan je preuzeti skupljene otpadne baterije i akumulatore od
skupljača bez naknade.
(2) Prilikom preuzimanja otpadnih baterija i akumulatora od skupljača
oporabitelj dužan je ovjeriti prateći list.
(3) Oporabitelj mora imati skladište za prihvat skupljenih otpadnih baterija i
akumulatora u skladu s posebnim propisom te ispuniti minimum zahtjeva za obradu
iz Dodatka V.a ovoga Pravilnika.

Članak 13.

(1) Skupljač dužan je dostavljati Fondu podatke iz Pratećeg lista na propisanom
obrascu ISOBA iz Dodatka III. ovoga pravilnika.
(2) U slučaju izvoza otpadnih baterija i akumulatora na obradu i/ili
recikliranje, uz podatke iz prethodnog stavka ovog članka i obrazac Pratećeg
lista skupljač mora Fondu dostaviti dokaz da je otpad obrađen i/ili recikliran,
što predstavlja ovjereni obrazac dokumenta o prekograničnom prometu otpadom,
sukladno posebnom propisu.
(3) Oporabitelj dužan je dostaviti Fondu podatke o preuzetim i obrađenim i
recikliranim otpadnim baterijama i akumulatorima iz Pratećeg lista na propisanom
obrasacu IOOBA iz Dodatka III. ovog Pravilnika
(4) Rok za dostavu podataka iz stavka 1. i 3. ovoga članka sastavni je dio
ugovora o obavljanju poslova sakupljanja, obrade i recikliranja otpadnih
baterija i akumulatora koje skupljač i/ili oporabitelj sklapa s Fondom.

VI. VRSTE I IZNOSI NAKNADA ZA GOSPODARENJE OTPADNIM BATERIJAMA I AKUMULATORIMA

Članak 14.

Obveznici plaćanja naknade za gospodarenje otpadnim baterijama i akumulatorima
plaćaju naknadu na uvezene baterije i akumulatore u Republiku Hrvatsku ili na
baterije i akumulatore proizvedene u Republici Hrvatskoj prilikom stavljanja na
tržište baterija i akumulatora kao posebnog proizvoda.

Članak 15.

(1) Naknada za gospodarenje otpadnim baterijama i akumulatorima uplaćuje se
Fondu za uvezene i/ili proizvedene baterije i akumulatore u iznosu od:
a) STARTERI                                                   0,65kn/kg
b) PRIJENOSNE baterije i akumulatori           12,00kn/kg
c) INDUSTRIJSKE baterije i akumulatori         1,00 kn/kg.
(2) Naknadu iz stavka 1. ovoga članka kod uvoza pojedinačnih baterija i
akumulatora obračunava Fond na temelju jedinstvene carinske deklaracije (JCD), a
naknadu na proizvedene nove baterije i akumulatore obračunava Fond prilikom
stavljanja na tržište u Republici Hrvatskoj na temelju podataka koje su
proizvođači dužni dostavljati Fondu prema članku 16. ovoga Pravilnika.
(3) Jedinstvene carinske deklaracije (JCD) Ministarstva financija-Carinska
uprava dostavlja Fondu na način i u rokovima koji će se posebnim ugovorom
utvrditi s Fondom.
(4) Na temelju podataka iz stavka 2. ovoga članka Fond donosi rješenje obvezniku
plaćanja naknade o visini naknade za gospodarenje otpadnim baterijama i
akumulatorima.
(5) Protiv rješenja Fonda može se izjaviti žalba Ministarstvu zaštite okoliša,
prostornog uređenja i graditeljstva u roku od 8 dana od dana dostave rješenja.

Članak 16.

(1) Obveznik plaćanja naknade o uvozu ili stavljanju na tržište baterija i
akumulatora za svaku poslovnu godinu vodi vlastitu poslovnu evidenciju.
(2) Podaci iz evidencije iz stavka 1 ovog članka dostavljaju se Fondu na
propisanom obrascu Izvješće uvoznika i/ili proizvođača baterija i akumulatora (u
daljnjem tekstu: IU/PBA) iz Dodatka III. ovog Pravilnika protekom kalendarske
godine, najkasnije do 31. siječnja tekuće godine za prethodnu godinu.
(3) Na zahtjev Fonda podaci iz evidencije mogu se dostavljati Fondu i u kraćim
vremenskim razdobljima.
(4) Temeljem dostavljenih podataka iz obrazaca IU/PBA i ISOBA Fond izračunava
stopu skupljanja prema tablici iz Dodatka IV. ovog Pravilnika.
(5) Fond dostavlja izračunatu stopu skupljanja Agenciji najkasnije dva mjeseca
od kraja kalendarske godine na koju se izračun odnosi.

Članak 17.

(1) Skupljači i oporabitelji imaju pravo na naknadu troškova gospodarenja
otpadnim baterijama i akumulatorima.
(2) Pod troškovima gospodarenja otpadnim baterijama i akumulatorima razumijevaju
se:
– naknada skupljanja otpadnih baterija i akumulatora koja obuhvaća troškove
skupljanja, privremenog skladištenja i prijevoza.
– naknada oprabitelju za obradu i recikliranje.

Članak 18.

(1) Naknada skupljanja za sakupljene količine otpadnih baterija i akumulatora,
uključivo PDV, iznosi:
– 12 kn/kg za preuzete količine otpadnih prijenosnih baterija od posjednika,
– 0,50 kn/kg za preuzete količine otpadnih startera od posjednika.
– 0,50 kn/kg za preuzete količine otpadnih industrijskih baterija i akumulatora.

(2) Naknada oporabitelju za obradu i/ili recikliranje otpadnih baterija i
akumulatora iznosi 100,00 kn/t,

VII. PRIJELAZNE I ZAVRŠNE ODREDBE

Članak 19.

(1) Baterije i akumulatori koji se stavljaju na tržište Republike Hrvatske do
26. rujna 2008. godine, a sadrže određene opasne tvari:
– živu
– više od 0,025% kadmija po masi,
– više od 0,4 % olova po masi
moraju se označiti prema Dodatku II. i II.a ovoga Pravilnika.
(2) Sve baterije i akumulatori koji se stavljaju na tržište Republike Hrvatske
nakon 26. rujna 2008. godine moraju biti označeni simbolom iz Dodatka II ovog
Pravilnika, a ako sadrže:
– više od 0,0005% žive po masi
– više od 0,002% kadmija po masi,
– više od 0,004 % olova po masi
moraju se označiti prema Dodatku II. i II.a ovoga pravilnika.
(3) Uz oznake iz stavka 2. ovog članka nakon 26. rujna 2009. godine mora se na
svim prijenosnim baterijama, akumulatorima i starterima označiti i njihov
kapacitet u vidljivom, čitljivom i neizbrisivom obliku.

Članak 20.

(1) Zabranjuje se od 1. lipnja 2007. godine, stavljanje na tržište Republike
Hrvatske baterija i akumulatora koje sadrže više od 0,0005% (mase) žive
uključivo takve baterije i akumulatore ugrađene u uređaje.
(2) Zabranjuje se nakon 26. rujna 2008. godine, stavljanje na tržište Republike
Hrvatske prijenosnih baterija ili akumulatora koji sadrže više od 0,002% kadmija
po masi uključivo istih koje su ugrađene u uređaje.
(3) Zabranjuje se odlaganje na odlagališta i spaljivanje otpadnih baterija,
akumulatora i startera.
(4) Zabrana iz stavka 1. ovoga članka, ne odnosi se na gumbaste ćelije s masenim
sadržajem žive manjim od 2%.
(5) Zabrana iz stavka 2 ovog članka, ne odnosi se na prijenosne baterije i
akumulatore koji su namijenjeni za korištenje u:
(a) sigurnosnim i alarmnim sustavima, uključujući sigurnosnu rasvjetu,
(b) medicinskoj opremi, ili
(c) bežičnim električnim alatima.
(6) Odredba stavka 3. ovog članka ne odnosi se na ostatke baterija i akumulatora
nakon postupaka obrade i recikliranja.

Članak 21.

(1) Proizvođač je dužan do 15. veljače 2007. godine dostaviti Fondu popunjeni
obrazac prema članku 16. ovog pravilnika s podacima o proizvedenim i uvezenim
količinama baterija i akumulatora stavljenih na tržište Republike Hrvatske za
razdoblje od 1. siječnja 2006. do 31. prosinca 2006. godine.
(2) Fond će temeljem podataka iz stavka 1. ovog članka obračunati obveze
proizvođača.
(3) Obveza plaćanja naknade za gospodarenje otpadnim baterijama i akumulatorima
iz članka 14. i 15. ovoga pravilnika započinje 1. siječnja 2007. godine.
(4) Obveze i prava skupljanja i oporabe otpadnih baterija i akumulatora
započinju danom sklapanja ugovora ovlaštenika koncesije s Fondom, ali ne prije
1. siječnja 2007. godine.

Članak 22.

Oporabitelj je dužan nakon 26. rujna 2010. godine ispuniti minimalne zahtjeve za
recikliranje iz Dodatka V. dio B ovoga Pravilnika.

Članak 23.

Dodaci I., II., II.a, III., IV. i V. tiskani su uz ovaj pravilnik i čine
sastavni dio ovog Pravilnika.

Članak 24.

Ovaj pravilnik stupa na snagu osmog dana od dana objave u »Narodnim novinama«.

Klasa: 351-01/06-04/30
Urbroj: 531-08-1-06-1
Zagreb, 5. prosinca 2006.

Ministrica
**Marina Matulović-Dropulić, dipl. ing. arh**., v. r.

**DODATAK I**

1. Uređaji u kojima su baterije zalemljene, zavarene ili na drugi način trajno
pričvršćene za terminale kako bi se osigurao kontinuitet opskrbe strujom u
zahtjevnoj industrijskoj uporabi, te kako bi se očuvali memorija i funkcije
podataka informatičke tehnologije i poslovne opreme, gdje je uporaba baterija i
akumulatora navedenih u Dodatku I. tehnički neophodna.
2. Referentne ćelije u znanstvenoj i profesionalnoj opremi, baterije i
akumulatori ugrađeni u medicinske uređaje namijenjene održavanju životnih
funkcija i u elektroničke stimulatore srca, za koje je neprekidan rad vrlo bitan
i iz kojih baterije i akumulatore može ukloniti jedino kvalificirano osoblje.
3. Prenosivi uređaji kod kojih bi uklanjanje baterija od strane nekvalificiranih
osoba moglo predstavljati opasnost za sigurnost korisnika ili bi moglo štetno
utjecati na rad uređaja, te profesionalna oprema namijenjena radu u visoko
osjetljivom okružju, primjerice u blizini hlapivih tvari.
Uz uređaje iz kojih korisnik ne može sam izvaditi baterije i akumulatore te ih
zamijeniti, sukladno ovom Dodatku, moraju biti priložene upute koje korisnika
upoznaju sa sadržajem baterija i akumulatora opasnim po okoliš i s načinom
njihovoga sigurnog uklanjanja.

**DODATAK II.**

OZNAČAVANJE ZA ODVOJENO SKUPLJANJE

![](dodatni/144810.gif)

Simbol mora obuhvatiti najmanje 3% površine najveće plohe
baterije ili akumulatora, a njegove dimenzije ne mogu prelaziti veličinu 5 cm ×
5 cm. Za cilindrične ćelije oznaka mora obuhvatiti 1,5% površine i ne može biti
veća od 5cm × 5cm. Ukoliko dimenzije baterija, akumulatora i baterijskog sklopa
onemogućuju da veličina oznake bude najmanje 0,5 cm × 0,5 cm oznaka veličine 1
cm × 1 cm se mora otisnuti na ambalaži.

**DODATAK II.a**

**![](dodatni/144809.gif)**

Simboli koji navode sadržaj teških metala navode kemijski
simbol elementa (Cd za kadmij, Hg za živu i Pb za olovo), trebaju biti veličine
¼ oznake za odvojeno skupljanje i otisnuti ispod njega.
Simbol mora biti vidljiv, čitljiv i neizbrisiv.

**DODATAK III**

OČEVIDNICI I IZVJEŠĆA

|  |  |  |  |  |  |
| --- | --- | --- | --- | --- | --- |
| **IZVJEŠĆE UVOZNIKA i/ili PROIZVOĐAČA BATERIJA I AKUMULATORA** | | | | | |
| PODATKE POPUNJAVA: | PROIZVOĐAČ | |  | UVOZNIK |  |
| **PODACI O PROIZVOĐAČU/UVOZNIKU** | | | | | |
| Ime proizvođača (tvrtka): | | | | | |
| Adresa: | | | | | |
| Osoba za kontakt: | | | | | |
| Telefon: | Faks: | | | |  |
| e-mail adresa: |  | | | |  |
| Matični broj: |  | | | |  |
| **IZVJEŠĆE   O   PROIZVEDENIM/UVEZENIM   KOLIČINAMA   BATERIJA   I   AKUMULATORA** | | | | | |
|  | tona | | datum | | |
| STARTERI |  | |  | | |
| Prijenosne baterije i akumulatori |  | |  | | |
| Industrijske baterije i akumulatori |  | |  | | |
|  |  | |  | | |
| Mjesto: | | Potpis: | | | |
| Datum: | |
|  |  |  |  |  |  |
| Dostaviti:  Fond za zaštitu okoliša i energetsku učinkovitost    10 000 Zagreb  Nazorova 50. | | M.P. | | |  |

|  |  |  |  |  |
| --- | --- | --- | --- | --- |
| **IZVJEŠĆE   SKUPLJAČA   OTPADNIH   BATERIJA   I   AKUMULATORA** | | | | |
| **PODACI O SKUPLJAČU** | | | | |
| Ime proizvođača (tvrtka): | | | | |
| Adresa: | | | | |
| Osoba za kontakt: | | | | |
| Telefon: | | Faks: | | |
| E-mail adresa: | | | | |
| Matični broj: | | | | |
|  |  | | |  |
| **IZVJEŠĆE   O   SKUPLJENIM   KOLIČINAMA   OTPADNIH   BATERIJA   I   AKUMULATORA** | | | | |
| Skupljeno: | tona | | | datum |
| Starteri |  | | |  |
| Prijenosne baterije i akumulatori |  | | |  |
| Industrijske baterije i akumulatori |  | | |  |
|  |  | | |  |
| Predano oporabitelju na području Republike Hrvatske: | tona | | | datum |
| Starteri |  | | |  |
| Prijenosne baterije i akumulatori |  | | |  |
| Industrijske baterije i akumulatori |  | | |  |
|  |  | | |  |
| Izvezeno na obradu i reckliranje: | tona | | |  |
| Starteri |  | | |  |
| Prijenosne baterije i akumulatori |  | | |  |
| Industrijske baterije i akumulatori |  | | |  |
|  |  | | |  |
|  |  | | |  |
| Mjesto: | | Potpis: | | |
| Datum: | |
|  |  | | |  |
| Dostaviti:  Fond za zaštitu okoliša i energetsku učinkovitost  10 000 Zagreb  Nazorova 50. | | | M.P. | |
|  |  |  |  |  |

 IOOBA

|  |  |  |  |  |
| --- | --- | --- | --- | --- |
| **IZVJEŠĆE OPORABITELJA OTPADNIH BATERIJA I AKUMULATORA** | | | | |
| **PODACI O OPORABITELJU** | | | | |
| Ime proizvođača (tvrtka): | | | | |
| Adresa: | | | | |
| Osoba za kontakt: | | | | |
| Telefon: | | Faks: | | |
| E-mail adresa: | | | | |
| Matični broj: | | | | |
|  |  | | |  |
| **IZVJEŠĆE   O   PREUZETIM   I   OPORABLJENIM   KOLIČINAMA   OTPADNIH   BATERIJA   I   AKUMULATORA** | | | | |
| Preuzeto od skupljača: | tona | | | datum |
| Starteri |  | | |  |
| Prijenosne baterije i akumulatori |  | | |  |
| Industrijske baterije i akumulatori |  | | |  |
| Oporabljeno: |  | | |  |
| tona | | | datum |
| Starteri |  | | |  |
| Prijenosne baterije i akumulatori |  | | |  |
| Industrijske baterije i akumulatori |  | | |  |
|  |  | | |  |
| Mjesto: | | | Potpis: | |
| Datum: | | |
|  |  | |  |  |
| Dostaviti:  Fond za zaštitu okoliša i energetsku učinkovitost  10 000 Zagreb  Nazorova 50. | | | M.P. | |

ONTOBA

|  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| OČEVIDNIK O NASTANKU I TIJEKU OTPADNIH BATERIJA I AKUMULATORA | | | | | | | | | | | | | | | | | | | | |
| DJELATNOST | | |  | TVRTKA | | | | | | | | | | | | ADRESA | | | | |
| PROIZVOĐAČ-POSJEDNIK | | |  |  | | | | | | | | | | | |  | | | | |
| SKUPLJAČ | | |  |  | | | | | | | | | | | |  | | | | |
| OBRADA | | |  |  | | | | | | | | | | | |  | | | | |
| RECIKLIRANJE | | |  |  | | | | | | | | | | | |  | | | | |
| IZVOZNIK | | |  |  | | | | | | | | | | | |  | | | | |
|  | | | | | | | | | | | | | | | | | | | | |
|  | | |  |  |  | |  |  | |  |  | |  |  |  | KLJUČNI BROJ OTPADA | | | | |
| NAZIV VRSTE OTPADA: | | | | | | | | | | | | | | | | | | | | |
| DATUM | KOLIČINA U TONAMA | | | | | | | | KOLIČINA PREDANOG OTPADA U TONAMA | | | | | | | | | | | |
| ULAZ | IZLAZ | STANJE | | | SKUPLJANJE  PRIJEVOZ | | | | | | OBRADA | | | | | RECIKLIRANJE | | IZVOZ | |
|  | | | | R |  | R | EU | OSTALO |
|  |  |  |  | | |  | | |  | | |  | | | |  |  |  |  |  |
|  |  |  |  | | |  | | |  | | |  | | | |  |  |  |  |  |
|  |  |  |  | | |  | | |  | | |  | | | |  |  |  |  |  |
|  |  |  |  | | |  | | |  | | |  | | | |  |  |  |  |  |
|  |  |  |  | | |  | | |  | | |  | | | |  |  |  |  |  |
|  |  |  |  |  |  |  |  |  |  |  |  |  |  |  |  |  |  |  |  |  |

**DODATAK IV.**

PRAĆENJE PRIDRŽAVANJA CILJEVA SAKUPLJANJA IZ ČLANKA 2.

|  |  |  |  |  |
| --- | --- | --- | --- | --- |
| Godina | Sakupljanje | Izračun | Zahtjev izvještavanja |  |
| X+1 | Prodaja u godini 1 (P1) |  |  |  |
| X+2 | Prodaja u godini 2 (P2) | – |  |  |
| X+3 | Prodaja u godini 3 (P3) | Sakupljanje u god. 3 (S3) | Stopa sakupljanja (SS3) = 3\*S3/(P1+P2+P3) |  |
| X+4 | Prodaja u godini 4 (P4) | Sakupljanje u god. 4 (S4) | Stopa sakupljanja (SS4) = 3\*S4/(P2+P3+P4) |  |
| X+5 | Prodaja u godini 5 (P5) | Sakupljanje u god. 5 (S5) | Stopa sakupljanja (SS5) = 3\*S5/(P3+P4+P5) | SS4 |
| X+6 | Prodaja u godini 6 (P6) | Sakupljanje u god. 6 (S6) | Stopa sakupljanja (SS6) = 3\*S6/(P4+P5+P6) | SS5 |
| X+7 | Prodaja u godini 7 (P7) | Sakupljanje u god. 7 (S7) | Stopa sakupljanja (SS7) = 3\*S7/(P5+P6+P7) | SS6 |
| X+8 | Prodaja u godini 8 (P8) | Sakupljanje u god. 8 (S8) | Stopa sakupljanja (SS8) = 3\*S8/(P6+P7+P8) | SS7 |
| X+9 | Prodaja u godini 9 (P9) | Sakupljanje u god. 9 (S9) | Stopa sakupljanja (SS9) = 3\*S9/(P7+P8+P9) | SS8 |
| X+10 | Prodaja u god. 10 (P10) | Sakupljanje u god. 10 (S10) | Stopa sakupljanja (SS10) = 3\*S10/(P8+P9+P10) | SS9 |
| X+11 | itd. | itd. |  |  |
| itd. |  |  |  |  |

LEGENDA:
P = prodaja (stavljeno na tržište Republike Hrvatske)
S = skupljeno
SS = stopa skupljanja (prema članku 5. točka 8. ovoga pravilnika)
X = 2006. godina

**DODATAK V.**

DETALJNI ZAHTJEVI U VEZI OBRADE I RECIKLIRANJA

DIO A: OBRADA
1. Obrada minimalno treba uključivati uklanjanje svih tekućina i kiselina.
2. Obrada i svako skladištenje, uključujući privremeno skladištenje, u objektima
za obradu treba se odvijati na lokacijama s nepropusnim površinama i prikladnim
vodonepropusnim pokrovom ili u prikladnim spremnicima.
DIO B: RECIKLIRANJE
3. Procesi recikliranja trebaju postići sljedeću minimalnu učinkovitost
recikliranja:
(a) recikliranje 65% prosječne mase olovno-kiselih baterija i akumulatora,
uključujući recikliranje sadržaja olova u najvećoj tehnički izvedivoj mjeri uz
izbjegavanje prekomjernih troškova;
(b) recikliranje 75% prosječne mase nikal-kadmijskih baterija i akumulatora,
uključujući recikliranje sadržaja kadmija u najvećoj tehnički izvedivoj mjeri uz
izbjegavanje prekomjernih troškova; i
(c) recikliranje 50% prosječne mase ostalih otpadnih baterija i akumulatora.

Pravilnik, NN 133/2006-3027
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)